title: Decizia (UE) 2017/1696 a Parlamentului European din 27 aprilie 2017 privind descărcarea de gestiune pentru execuția bugetului Autorității Europene pentru Valori Mobiliare și Piețe aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/278

         DECIZIA (UE) 2017/1696 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului Autorității Europene pentru Valori Mobiliare și Piețe aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale Autorității Europene pentru Valori Mobiliare și Piețe pentru exercițiul financiar 2015,

               —

               având în vedere Raportul Curții de Conturi privind conturile anuale ale Autorității Europene pentru Valori Mobiliare și Piețe pentru exercițiul financiar 2015, însoțit de răspunsul autorității (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a autorității în ceea ce privește execuția bugetară pentru exercițiul financiar 2015 (05873/2017 – C8-0074/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (4), în special articolul 64,

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (5), în special articolul 108,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru afaceri economice și monetare (A8-0124/2017),

               1.

               acordă directorului executiv al Autorității Europene pentru Valori Mobiliare și Piețe descărcarea de gestiune pentru execuția bugetului autorității aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Autorității Europene pentru Valori Mobiliare și Piețe, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 162.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 331, 15.12.2010, p. 84.

      (5)  JO L 328, 7.12.2013, p. 42.


title: 2012/534/UE: Decizia Consiliului din 24 septembrie 2012 privind poziția care trebuie adoptată de Uniunea Europeană în cadrul Comitetului mixt UE-OACI cu privire la Decizia de adoptare a unei anexe referitoare la securitatea aeronautică la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată

text:
               2.10.2012

               RO

               Jurnalul Oficial al Uniunii Europene

               L 266/37

         DECIZIA CONSILIULUI
   din 24 septembrie 2012
   privind poziția care trebuie adoptată de Uniunea Europeană în cadrul Comitetului mixt UE-OACI cu privire la Decizia de adoptare a unei anexe referitoare la securitatea aeronautică la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată
   (2012/534/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Decizia 2012/243/UE a Consiliului din 8 martie 2012 privind încheierea Memorandumului de cooperare dintre Uniunea Europeană și Organizația Aviației Civile Internaționale, de instituire a unui cadru de cooperare consolidată și de stabilire a demersurilor procedurale conexe (1) („Memorandumul de cooperare”) a intrat în vigoare la 29 martie 2012.

               (2)

               În conformitate cu punctul 7.3 litera (c) din Memorandumul de cooperare, comitetul mixt instituit în temeiul punctului 7.1 din Memorandumul de cooperare poate adopta anexe la Memorandumul de cooperare.

               (3)

               Ar trebui să se stabilească poziția care urmează să fie adoptată de Uniunea Europeană în cadrul comitetului mixt cu privire la adoptarea unei anexe referitoare la securitatea aeronautică care să se adauge la Memorandumul de cooperare,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniunea Europeană în cadrul Comitetului mixt UE-OACI, astfel cum se prevede la punctul 7.3 litera (c) din Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată („Memorandumul de cooperare”), cu privire la adoptarea unei anexe referitoare la securitatea aeronautică la Memorandumul de cooperare, se întemeiază pe proiectul de decizie a Comitetului mixt UE-OACI, atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 24 septembrie 2012.

            Pentru Consiliu

            Președintele

         S. ALETRARIS

      (1)  JO L 121, 8.5.2012, p. 16.

      PROIECT
      DECIZIA COMITETULUI MIXT UE-OACI
      din …
      privind adoptarea unei anexe referitoare la securitatea aeronautică la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată
      COMITETUL MIXT UE-OACI,
      având în vedere Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată (Memorandumul de cooperare), în special punctul 7.3 litera (c),
      întrucât:
      Memorandumul de cooperare ar trebui să includă o anexă referitoare la securitatea aeronautică,
      ADOPTĂ PREZENTA DECIZIE:
      Articolul 1
      Anexa la prezenta decizie se adoptă și constituie parte integrantă a Memorandumului de cooperare.
      Articolul 2
      Prezenta decizie intră în vigoare la data adoptării.

         Adoptată la …

               Pentru Comitetul mixt UE-OACI

               Președinții

         ANEXĂ

               „ANEXA II – SECURITATEA AERONAUTICĂ
               1.   Obiective

                           1.1.

                           Părțile convin să coopereze în domeniul securității aeronautice în cadrul Memorandumului de cooperare (Memorandumul de cooperare) dintre Uniunea Europeană și Organizația Aviației Civile Internaționale (OACI), parafat la Montreal la 28 aprilie 2011 și la Bruxelles la 4 mai 2011.

                           1.2.

                           În conformitate cu angajamentul lor de a atinge un nivel adecvat și durabil al securității aeronautice la nivel mondial, în special prin intermediul standardelor OACI și al practicilor recomandate (SARP), părțile convin să coopereze strâns în îndeplinirea activităților privind securitatea aeronautică.

                     2.   Domeniu de aplicare

                           2.1.

                           Pentru realizarea obiectivelor menționate la punctul 1, părțile convin să coopereze prin:

                                       (a)

                                       întreținerea unui dialog regulat privind problemele de interes comun din domeniul securității aeronautice;

                                       (b)

                                       efectuarea unui schimb regulat de informații relevante privind securitatea aeronautică, în conformitate cu normele în vigoare;

                                       (c)

                                       participarea la activități de securitate aeronautică;

                                       (d)

                                       analizarea, după caz, a respectării de către state a standardelor OACI, a adeziunii la practicile recomandate și a punerii eficiente în aplicare a unui sistem de supraveghere a securității aeronautice;

                                       (e)

                                       monitorizarea respectării de către statele membre ale UE a standardelor OACI, a adeziunii la practicile recomandate și a punerii eficiente în aplicare a unui sistem de supraveghere a securității aeronautice;

                                       (f)

                                       cooperarea neîntreruptă în materie de standardizare și reglementare;

                                       (g)

                                       elaborarea și furnizarea de asistență tehnică;

                                       (h)

                                       promovarea cooperării regionale;

                                       (i)

                                       schimburi de experți; precum și

                                       (j)

                                       furnizarea de programe de formare aferente securității aeronautice.

                     3.   Punere în aplicare

                           3.1.

                           Părțile pot institui modalități de colaborare care să prevadă mecanisme și proceduri decise în comun, necesare pentru implementarea eficace a activităților de cooperare prevăzute la punctul 2.1. Aceste modalități de colaborare se adoptă de către comitetul mixt.

                     4.   Dialog

                           4.1.

                           Părțile convoacă periodic reuniuni și/sau teleconferințe pentru a discuta aspecte de securitate aeronautică de interes reciproc și, după caz, pentru coordonarea activităților.

                     5.   Schimbul de informații privind securitatea aeronautică, cercetare/studii și analize

                           5.1.

                           Fără a aduce atingere propriilor norme aplicabile, părțile stabilesc acorduri de lucru, specificând ce informații și analize pot fi puse în comun pe baza informațiilor colectate de programele lor de audit și de inspecție, precum și mecanismul de schimburi de informații care să garanteze confidențialitatea informațiilor primite de la celelalte părți în conformitate cu punctul 6 din Memorandumul de cooperare.

                           5.2.

                           Părțile colaborează în cadrul activităților de securitate aeronautică prin schimbul de date relevante și adecvate, cercetare, studii, informații și documentație, precum și prin facilitarea participării reciproce la reuniuni.

                     6.   Participarea la activități de securitate aeronautică

                           6.1.

                           În scopul aplicării prezentei anexe, după caz, fiecare parte invită celelalte părți să participe, conform normelor și procedurilor stabilite, la activități din domeniul securității aeronautice și la reuniuni al căror obiectiv este asigurarea unei cooperări și coordonări cât mai strânse. Modurile de realizare a unei astfel de participări se stabilesc în modalitățile de colaborare convenite de părți.

                     7.   Aspecte legate de reglementare

                           7.1.

                           Fiecare parte se asigură că cealaltă parte este informată cu privire la toate actele administrative și cu putere de lege, standardele, cerințele și practicile recomandate care pot afecta aplicarea prezentei anexe, precum și cu privire la orice modificare ulterioară a acestora.

                           7.2.

                           Părțile se notifică reciproc și la timp cu privire la orice modificare a actelor administrative și cu putere de lege, a standardelor, a cerințelor și practicilor recomandate, în măsura în care respectivele modificări au un impact asupra prezentei anexe.

                           7.3.

                           În scopul armonizării la nivel mondial a reglementărilor și standardelor în materie de securitate aeronautică, părțile se informează reciproc cu privire la aspectele tehnice de reglementare din domeniul securității aeronautice pe parcursul diferitelor stadii ale elaborării actelor normative sau al proceselor de elaborare de SARP-uri și, după caz, sunt invitate să participe în organismele tehnice.

                           7.4.

                           Părțile își furnizează reciproc informații de actualitate cu privire la deciziile și recomandările care afectează securitatea aeronautică.

                           7.5.

                           Dacă este cazul, UE se angajează un dialog cu OACI pentru a oferi informații tehnice atunci când, în urma aplicării legislației UE, apar probleme legate de respectarea standardelor OACI și de adeziunea la practicile recomandate ale OACI.

                     8.   Asistență tehnică

                           8.1.

                           Părțile coordonează asistența acordată statelor într-un efort menit să asigure utilizarea eficace a resurselor și prevenirea duplicării eforturilor și schimbă informații privind programele și proiectele de asistență tehnică din domeniul securității aeronautice.

                           8.2.

                           Părțile cooperează strâns pentru a sprijini statele membre ale UE și alte state, după cum se consideră necesar, să își îmbunătățească nivelul de aplicare efectivă a elementelor esențiale ale sistemelor de supraveghere în materie de securitate, precum și nivelul de respectare a SARP ale OACI. Cooperarea include, între altele, schimbul de informații, facilitarea dialogului între părțile interesate și coordonarea tuturor activităților de asistență tehnică.

                     9.   Cooperare regională

                           9.1.

                           Părțile acordă prioritate activităților menite să accelereze punerea în aplicare a SARP în cazul în care abordarea regională oferă oportunități pentru ameliorarea rentabilității, a supravegherii și/sau a proceselor de standardizare.

                     10.   Asistență la nivel de experți

                           10.1.

                           Fără a aduce atingere programelor de asistență la nivel de experți desfășurate în afara domeniului de aplicare al prezentei anexe, părțile fac eforturi de a-și pune la dispoziție, la cerere, experți care dispun de expertiză tehnică în domenii relevante ale securității aeronautice, pentru a îndeplini sarcini sau a participa la activități care intră în domeniul de aplicare al prezentei anexe. Condițiile pentru această asistență la nivel de experți se specifică într-un mecanism de cooperare stabilit între părți.

                     11.   Formare

                           11.1.

                           Atunci când este cazul, fiecare dintre părți facilitează participarea personalului celorlalte părți la toate programele de formare în domeniul securității aeronautice pe care le organizează.

                           11.2.

                           Părțile schimbă informații privind materialele legate de programele de formare din domeniul securității aeronautice și, după caz, se coordonează și cooperează la dezvoltarea programelor de formare.

                           11.3.

                           În cadrul activităților vizate de punctul 9 din prezenta anexă, părțile cooperează în privința facilitării și coordonării participării la programele de formare a stagiarilor care provin din state sau regiuni în care oricare dintre părți acordă asistență tehnică.

                     12.   Reexaminare

                           12.1.

                           Părțile vor examina periodic aplicarea prezentei anexe și, dacă este necesar, vor lua în considerare toate evoluțiile pertinente în materie de politici sau reglementare.

                           12.2.

                           Toate reexaminările prezentei anexe se efectuează de către comitetul mixt instituit în temeiul punctului 7 din Memorandumul de cooperare.

                     13.   Intrare în vigoare, modificare și denunțare

                           13.1.

                           Prezenta anexă intră în vigoare la data adoptării sale de către comitetul mixt și rămâne în vigoare până la denunțare.

                           13.2.

                           Modalitățile de colaborare convenite în temeiul prezentei anexe intră în vigoare la data adoptării de către comitetul mixt.

                           13.3.

                           Toate modificările aduse modalităților de colaborare adoptate în temeiul prezentei anexe sau denunțarea acestora sunt convenite de către comitetul mixt.

                           13.4.

                           Prezenta anexă poate fi denunțată în orice moment de oricare dintre părți. Denunțarea devine efectivă în termen de 6 luni de la primirea notificării scrise de denunțare de la cealaltă parte, cu excepția cazului în care părțile retrag, de comun acord, notificarea denunțării înainte de expirarea acestei perioade.

                           13.5.

                           Fără a se aduce atingere celorlalte dispoziții ale acestui punct, dacă se denunță Memorandumul de cooperare, atât prezenta anexă, cât și toate modalitățile de colaborare adoptate în temeiul Memorandumului de cooperare se denunță simultan.”


title: Decizia (UE, Euratom) 2015/60 a Consiliului și a Comisiei din 15 decembrie 2014 privind poziția care urmează să fie adoptată în numele Uniunii Europene și al Comunității Europene a Energiei Atomice în cadrul Consiliului de asociere instituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește adoptarea deciziilor în Consiliul de asociere cu privire la Regulamentul de procedură al Consiliului de asociere și cel al Comitetului de asociere și al subcomitetelor, instituirea a două subcomitete și delegarea anumitor competențe de către Consiliul de asociere Comitetului de asociere reunit în configurația comerț

text:
               16.1.2015

               RO

               Jurnalul Oficial al Uniunii Europene

               L 10/30

         DECIZIA (UE, Euratom) 2015/60 A CONSILIULUI ȘI A COMISIEI
   din 15 decembrie 2014
   privind poziția care urmează să fie adoptată în numele Uniunii Europene și al Comunității Europene a Energiei Atomice în cadrul Consiliului de asociere instituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește adoptarea deciziilor în Consiliul de asociere cu privire la Regulamentul de procedură al Consiliului de asociere și cel al Comitetului de asociere și al subcomitetelor, instituirea a două subcomitete și delegarea anumitor competențe de către Consiliul de asociere Comitetului de asociere reunit în configurația comerț
   CONSILIUL UNIUNII EUROPENE,
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (9),
   având în vedere Tratatul de instituire a Comunității Europene a Energiei Atomice, în special articolul 101,
   având în vedere propunerea Comisiei Europene,
   întrucât:

               (1)

               Articolul 486 din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (1) („acordul”) prevede aplicarea cu titlu provizoriu a unor părți ale acordului.

               (2)

               Articolul 4 din Decizia 2014/295/UE a Consiliului (2) și articolul 4 din Decizia 2014/668/UE a Consiliului (3) precizează care părți din acord se aplică, sau urmează să fie aplicate, cu titlu provizoriu.

               (3)

               În temeiul articolului 462 alineatul (2) din acord, Consiliul de asociere își stabilește propriul regulament de procedură.

               (4)

               În temeiul articolului 462 alineatul (3) din acord, președinția Consiliului de asociere este asigurată, pe rând, de un reprezentant al Uniunii și de un reprezentant al Ucrainei.

               (5)

               În temeiul articolului 464 alineatul (1) din acord, Consiliul de asociere este asistat în îndeplinirea sarcinilor sale de un comitet de asociere și, în temeiul articolului 465 alineatul (1) din acord, Consiliul de asociere stabilește în regulamentul său de procedură atribuțiile și modul de funcționare ale Comitetului de asociere.

               (6)

               În temeiul articolului 466 alineatul (2) din acord, Consiliul de asociere poate lua decizia de a institui orice comitet sau organism special în domenii specifice, necesar pentru punerea în aplicare a acordului, care să asiste Consiliul de asociere în îndeplinirea atribuțiilor sale. În temeiul articolului 466 alineatul (3) din acord, Comitetul de asociere poate înființa și subcomitete.

               (7)

               În temeiul articolului 461 alineatul (1) din acord, Consiliul de asociere este responsabil cu supravegherea și monitorizarea aplicării și a punerii în aplicare a acordului. În conformitate cu articolul 465 alineatul (2) din acord, Consiliul de asociere poate delega Comitetului de asociere oricare dintre competențele sale, inclusiv competența de a lua decizii obligatorii. Consiliul de asociere ar trebui să delege Comitetului de asociere reunit în configurația comerț, astfel cum este prevăzută la articolul 465 alineatul (4) din acord, competența de a actualiza sau de a modifica anexele la acord care se referă la capitolul 1 (anexele I-C și I-D la acord), capitolul 2 (anexa II la acord) și capitolele 3, 5, 6 și 8 din titlul IV (Comerțul și aspectele legate de comerț) din acord, în temeiul articolului 463 alineatul (3) și al articolului 465 alineatul (2) din acord, în măsura în care nu există dispoziții specifice în capitolele respective referitoare la actualizarea sau modificarea anexelor respective.

               (8)

               Pentru a asigura punerea efectivă în aplicare a acordului, regulamentul de procedură al Consiliului de asociere și cel al Comitetului de asociere și al subcomitetelor ar trebui să fie adoptate cât mai curând posibil și ar trebui să poată fi adoptate prin procedură scrisă.

               (9)

               Prin urmare, poziția Uniunii în cadrul Consiliului de asociere ar trebui să se bazeze pe proiectele de decizie atașate,

         ADOPTĂ PREZENTA DECIZIE:
   Articolul 1
   (1)   Poziția care urmează să fie adoptată în numele Uniunii Europene și al Comunității Europene a Energiei Atomice în cadrul Consiliului de asociere instituit prin articolul 464 din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, se bazează pe proiectele de decizii ale Consiliului de asociere atașate la prezenta decizie, în ceea ce privește:

               —

               adoptarea regulamentului de procedură al Consiliului de asociere și a regulamentului de procedură al Comitetului de asociere și al subcomitetelor;

               —

               instituirea a două subcomitete; precum și

               —

               delegarea anumitor competențe de către Consiliul de asociere Comitetului de asociere reunit în configurația comerț, astfel cum este prevăzută la articolul 465 alineatul (2) din acord.

         (2)   Reprezentanții Uniunii în cadrul Consiliului de asociere pot conveni asupra modificărilor tehnice minore aduse proiectelor de decizii ale Consiliului de asociere fără a fi necesară o altă decizie a Consiliului Uniunii Europene.
   Articolul 2
   Consiliul de asociere este prezidat, din partea Uniunii, de Înaltul Reprezentant al Uniunii pentru afaceri externe și politica de securitate, în conformitate cu responsabilitățile sale în temeiul tratatelor și în calitatea sa de președinte al Consiliului Afacerilor Externe.
   Articolul 3
   Prezenta decizie intră în vigoare la data adoptării.

      Adoptată la Bruxelles, 15 decembrie 2014.

            Pentru Consiliu

            Președintele

         F. MOGHERINI

            Pentru Comisie

            Președintele

         J.-C. JUNCKER

      (1)  JO L 161, 29.5.2014, p. 3.

      (2)  Decizia 2014/295/UE a Consiliului din 17 martie 2014 privind semnarea, în numele Uniunii Europene, și aplicarea cu titlu provizoriu a Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește preambulul, articolul 1 și titlurile I, II și VII (JO L 161, 29.5.2014, p. 1).

      (3)  Decizia 2014/668/UE a Consiliului din 23 iunie 2014 privind semnarea, în numele Uniunii Europene, și aplicarea cu titlu provizoriu a Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește titlul III (cu excepția dispozițiilor referitoare la tratamentul aplicat resortisanților țărilor terțe care lucrează cu forme legale pe teritoriul celeilalte părți) și titlurile IV, V, VI și VII din acord, precum și a anexelor și protocoalelor aferente (JO L 278, 20.9.2014, p. 1).

      PROIECT
      DECIZIA NR. 1/2014 A CONSILIULUI DE ASOCIERE UE-UCRAINA
      din …
      de adoptare a propriului regulament de procedură și a celui al Comitetului de asociere și al subcomitetelor
      CONSILIUL DE ASOCIERE UE-UCRAINA,
      având în vedere Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (1) („acordul”), în special articolul 462,
      întrucât:

                  (1)

                  În conformitate cu articolul 486 din acord, anumite părți ale acordului se aplică cu titlu provizoriu de la 1 noiembrie 2014.

                  (2)

                  În temeiul articolului 462 alineatul (2) din acord, Consiliul de asociere își stabilește propriul regulament de procedură.

                  (3)

                  În temeiul articolului 464 alineatul (1) din acord, Consiliul de asociere este asistat în îndeplinirea sarcinilor sale de un comitet de asociere, iar în temeiul articolului 465 alineatul (1) din acord, Consiliul de asociere stabilește în regulamentul său de procedură atribuțiile și modul de funcționare ale Comitetului de asociere,

            ADOPTĂ PREZENTA DECIZIE:
      Articolul 1
      Se adoptă regulamentul de procedură al Consiliului de asociere și cel al Comitetului de asociere și al subcomitetelor, astfel cum sunt prevăzute în anexa I și, respectiv, anexa II.
      Articolul 2
      Prezenta decizie intră în vigoare la data adoptării.

         Adoptată la …,

               Pentru Consiliul de asociere

               Președintele

         (1)  JO L 161, 29.5.2014, p. 3.

         ANEXA I

            REGULAMENTUL DE PROCEDURĂ AL CONSILIULUI DE ASOCIERE

         Articolul 1
         Dispoziții generale
         (1)   Consiliul de asociere instituit în conformitate cu articolul 461 alineatul (1) din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte („acordul”) își îndeplinește sarcinile în conformitate cu articolele 461 și 463 din acord.
         (2)   În conformitate cu articolul 5 alineatul (1) din acord, părțile se întrunesc periodic la nivel înalt în cadrul unor reuniuni de dialog politic. În conformitate cu articolul 5 alineatul (2) din acord, la nivel ministerial dialogul politic se desfășoară, cu acordul reciproc al părților, în cadrul Consiliului de asociere menționat la articolul 460 din acord și în cadrul unor reuniuni periodice între reprezentanții părților la nivelul miniștrilor afacerilor externe.
         (3)   Astfel cum se prevede la articolul 462 alineatul (1) din acord, Consiliul de asociere este compus din membri ai Consiliului Uniunii Europene și membri ai Comisiei Europene, pe de o parte, și din membri ai Guvernului Ucrainei, pe de altă parte. Componența Consiliului de asociere ține seama de chestiunile specifice care trebuie abordate în cadrul fiecărei reuniuni. Consiliul de asociere se reunește la nivel de miniștri.
         (4)   Astfel cum se prevede la articolul 463 alineatul (1) din acord și în vederea realizării obiectivelor acordului, Consiliul de asociere este împuternicit să ia decizii obligatorii pentru părți. Consiliul de asociere ia măsurile necesare pentru a pune în aplicare deciziile respective, inclusiv, dacă este necesar, împuternicind organismele specifice instituite în temeiul acordului respectiv să acționeze în numele său. De asemenea, Consiliul de asociere poate să formuleze recomandări. Acesta adoptă deciziile și recomandările prin acord între părți, după finalizarea procedurilor interne respective pentru adoptarea deciziilor și recomandărilor. Consiliul de asociere poate delega competențele sale Comitetului de asociere.
         (5)   Părțile din prezentul regulament de procedură sunt cele definite la articolul 482 din acord.
         Articolul 2
         Președinția
         Părțile dețin președinția Consiliului de asociere, alternativ, pentru o perioadă de 12 luni. Prima perioadă începe la data primei reuniuni a Consiliului de asociere și se încheie la data de 31 decembrie a aceluiași an.
         Articolul 3
         Reuniuni
         (1)   Consiliul de asociere se reunește cel puțin o dată pe an, precum și atunci când circumstanțele impun acest lucru, prin acordul comun al părților. Cu excepția cazului în care părțile convin altfel, Consiliul de asociere se reunește în spațiul obișnuit rezervat reuniunilor Consiliului Uniunii Europene.
         (2)   Fiecare sesiune a Consiliului de asociere se desfășoară la o dată convenită de părți.
         (3)   Reuniunile Consiliului de asociere sunt convocate în comun de către secretarii Consiliului de asociere, în acord cu președintele Consiliului de asociere, cel târziu cu 30 de zile calendaristice înainte de data reuniunii.
         Articolul 4
         Reprezentare
         (1)   Membrii Consiliului de asociere pot fi reprezentați dacă nu sunt în măsură să participe la reuniune. În cazul în care un membru dorește să fie reprezentat, acesta notifică în scris președintelui Consiliului de asociere numele reprezentantului său înainte de reuniunea la care urmează să fie reprezentat.
         (2)   Reprezentantul unui membru al Consiliului de asociere exercită toate drepturile membrului pe care îl reprezintă.
         Articolul 5
         Delegații
         (1)   Membrii Consiliului de asociere pot fi însoțiți de funcționari. Înaintea fiecărei reuniuni, președintele Consiliului de asociere este informat, prin intermediul secretariatului Consiliului de asociere, cu privire la componența prevăzută a delegației fiecărei părți.
         (2)   Consiliul de asociere poate, cu acordul părților, să invite reprezentanți ai altor organisme ale părților sau experți independenți dintr-un anumit domeniu care să participe la reuniunile sale, în calitate de observatori sau pentru a oferi informații cu privire la subiecte specifice. Părțile convin cu privire la clauzele și condițiile în care acești observatori pot participa la reuniuni.
         Articolul 6
         Secretariatul
         Un funcționar al Secretariatului General al Consiliului Uniunii Europene și un funcționar al Ucrainei exercită, în comun, funcția de secretari ai Consiliului de asociere.
         Articolul 7
         Corespondență
         (1)   Corespondența adresată Consiliului de asociere se trimite fie secretarului din partea Uniunii, fie celui din partea Ucrainei, care, la rândul său, informează celălalt secretar.
         (2)   Cei doi secretari ai Consiliului de asociere asigură transmiterea acestei corespondențe președintelui Consiliului de asociere și, dacă este cazul, distribuirea sa membrilor Consiliului de asociere.
         (3)   Corespondența astfel distribuită se transmite, după caz, Secretariatului General al Comisiei Europene, Serviciului European de Acțiune Externă, reprezentanțelor permanente ale statelor membre pe lângă Uniunea Europeană și Secretariatului General al Consiliului Uniunii Europene, precum și Misiunii Ucrainei pe lângă Uniunea Europeană.
         (4)   Comunicările președintelui sunt trimise destinatarilor, în numele său, de către cei doi secretari ai Consiliului de asociere. Aceste comunicări se transmit, dacă este cazul, membrilor Consiliului de asociere astfel cum se prevede la alineatul (3).
         Articolul 8
         Confidențialitate
         În afara cazului în care părțile decid altfel, reuniunile Consiliului de asociere nu sunt publice. Atunci când o parte transmite informații semnalate Consiliului de asociere drept confidențiale, cealaltă parte tratează aceste informații ca atare.
         Articolul 9
         Ordinea de zi a reuniunilor
         (1)   Președintele Consiliului de asociere stabilește ordinea de zi provizorie a fiecărei reuniuni. Aceasta se transmite de către secretarii Consiliului de asociere destinatarilor menționați la articolul 7, cel târziu cu 15 zile calendaristice înainte de data reuniunii.
         (2)   Ordinea de zi provizorie conține punctele a căror înscriere pe ordinea de zi a fost cerută președintelui cel târziu cu 21 de zile calendaristice înainte de începerea reuniunii. Aceste puncte nu sunt înscrise pe ordinea de zi provizorie decât dacă documentele justificative relevante au fost transmise secretarilor înainte de data trimiterii ordinii de zi.
         (3)   Consiliul de asociere adoptă ordinea de zi la începutul fiecărei reuniuni. Punctele care nu figurează pe ordinea de zi provizorie pot fi înscrise pe ordinea de zi dacă părțile convin astfel.
         (4)   Președintele poate, în urma consultării cu părțile, să reducă termenele indicate la alineatul (1), pentru a lua în considerare cerințele unui caz particular.
         Articolul 10
         Proces-verbal
         (1)   Cei doi secretari ai Consiliului de asociere întocmesc împreună un proiect de proces-verbal pentru fiecare reuniune.
         (2)   Procesul-verbal cuprinde, ca regulă generală, pentru fiecare punct al ordinii de zi:

                     (a)

                     documentele prezentate Consiliului de asociere;

                     (b)

                     orice declarații a căror înscriere în procesul-verbal a fost cerută de către un membru al Consiliului de asociere; și

                     (c)

                     chestiunile asupra cărora părțile au ajuns la un acord, cum ar fi deciziile adoptate, declarațiile convenite și orice concluzii.

               (3)   Proiectul de proces-verbal se supune spre aprobare Consiliului de asociere. Consiliul de asociere aprobă proiectul de proces-verbal respectiv cu ocazia următoarei sale reuniuni. Ca alternativă, proiectul de proces-verbal poate fi aprobat în scris.
         Articolul 11
         Decizii și recomandări
         (1)   Consiliul de asociere adoptă decizii și formulează recomandări de comun acord între părți și după finalizarea procedurilor lor interne respective.
         (2)   Consiliul de asociere poate totodată să adopte decizii sau să formuleze recomandări prin procedură scrisă, dacă părțile convin astfel. În acest scop, textul propunerii este transmis în scris membrilor de către președintele Consiliului de asociere, în temeiul articolului 7, cu un termen de cel puțin 21 de zile calendaristice în care membrii să își exprime rezervele sau să-și prezinte amendamentele. Președintele poate, în urma consultării cu părțile, să reducă termenul indicat anterior, pentru a lua în considerare cerințele unui caz particular.
         (3)   Actele adoptate de Consiliul de asociere, în sensul articolului 463 alineatul (1) din acord, poartă titlul de „decizie” sau, respectiv, de „recomandare”, urmat de un număr de ordine, de data adoptării și de o descriere a obiectului acestora. Deciziile și recomandările Consiliului de asociere se semnează de către președinte și se autentifică de către cei doi secretari ai Consiliului de asociere. Deciziile și recomandările respective sunt transmise fiecăruia dintre destinatarii menționați la articolul 7 din prezentul regulament de procedură. Fiecare parte poate decide în legătură cu publicarea deciziilor și recomandărilor Consiliului de asociere în propria sa publicație oficială,.
         (4)   Fiecare decizie a Consiliului de asociere intră în vigoare la data adoptării, cu excepția cazului în care decizia prevede altfel.
         Articolul 12
         Regimul lingvistic
         (1)   Limbile oficiale ale Consiliului de asociere sunt limbile oficiale ale părților.
         (2)   În afara cazului în care se decide altfel, Consiliul de asociere deliberează în mod normal pe baza documentelor întocmite în aceste limbi.
         Articolul 13
         Cheltuieli
         (1)   Fiecare parte își asumă orice cheltuieli rezultate în urma participării la reuniunile Consiliului de asociere, atât în ceea ce privește cheltuielile cu personalul, cheltuielile de deplasare și diurnele, cât și cheltuielile poștale și de telecomunicații.
         (2)   Cheltuielile legate de serviciile de interpretare la reuniuni și de traducerea și reproducerea documentelor sunt suportate de Uniune. În cazul în care Ucraina solicită interpretarea sau traducerea în și din alte limbi decât cele prevăzute la articolul 12, cheltuielile aferente sunt suportate de către Ucraina.
         (3)   Alte cheltuieli privind organizarea reuniunilor sunt suportate de către partea care găzduiește reuniunile.
         Articolul 14
         Comitetul de asociere
         (1)   În conformitate cu articolul 464 alineatul (1) din acord, Consiliul de asociere este asistat în îndeplinirea sarcinilor sale de către Comitetul de asociere. Comitetul de asociere este alcătuit din reprezentanți ai părților, în principiu la nivel de înalți funcționari.
         (2)   Comitetul de asociere pregătește reuniunile și deliberările Consiliului de asociere, pune în aplicare, dacă este cazul, deciziile acestuia și asigură continuitatea relațiilor de asociere și buna funcționare a acordului în general. Comitetul de asociere examinează toate problemele care îi sunt transmise de către Consiliul de asociere, precum și orice alte probleme care pot să apară în cadrul punerii în aplicare a acordului. Comitetul de asociere prezintă Consiliului de asociere, spre aprobare, propuneri sau proiecte de decizii sau recomandări. În conformitate cu articolul 465 alineatul (2) din acord, Consiliul de asociere poate delega competența de a lua decizii Comitetului de asociere.
         (3)   Comitetul de asociere adoptă deciziile și formulează recomandările pentru care a fost autorizat în temeiul acordului.
         (4)   În cazul în care acordul menționează o obligație de consultare sau o posibilitate de consultare sau în cazul în care părțile decid de comun acord să se consulte reciproc, aceste consultări pot avea loc în cadrul Comitetului de asociere, cu excepția cazurilor în care acordul prevede altfel. Consultările pot continua în cadrul Consiliului de asociere, în cazul în care părțile convin astfel.
         Articolul 15
         Modificarea regulamentului de procedură
         Prezentul regulament de procedură poate fi modificat în conformitate cu articolul 11.

         ANEXA II

            REGULAMENTUL DE PROCEDURĂ AL COMITETULUI DE ASOCIERE ȘI AL SUBCOMITETELOR

         Articolul 1
         Dispoziții generale
         (1)   Comitetul de asociere instituit în conformitate cu articolul 464 alineatul (1) din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte („acordul”) asistă Consiliul de asociere în exercitarea atribuțiilor sale și îndeplinește sarcinile prevăzute de acord care i-au fost încredințate de Consiliul de asociere. În conformitate cu articolul 465 alineatul (1) din acord, Consiliul de asociere stabilește, în regulamentul său de procedură, atribuțiile și modul de funcționare ale Comitetului de asociere.
         (2)   Comitetul de asociere pregătește reuniunile și deliberările Consiliului de asociere, pune în aplicare, dacă este cazul, deciziile acestuia și asigură continuitatea relației de asociere și buna funcționare a acordului în general. Comitetul de asociere examinează toate problemele care îi sunt transmise de Consiliul de asociere, precum și orice alte probleme care pot să apară în cadrul punerii în aplicare curente a acordului. Comitetul de asociere prezintă Consiliului de asociere, spre adoptare, propuneri sau proiecte de decizii sau recomandări.
         (3)   Astfel cum se prevede la articolul 464 alineatul (2) din acord, Comitetul de asociere este compus din reprezentanți ai părților, în principiu la nivel de înalți funcționari, care sunt responsabili pentru chestiunile specifice urmând a fi abordate în cadrul unei anumite reuniuni.
         (4)   În temeiul articolului 465 alineatul (4) din acord, în cazul în care Comitetul de asociere reunit în configurația comerț, astfel cum este prevăzută la articolul 465 alineatul (4) din acord („Comitetul de asociere reunit în configurația comerț”), îndeplinește sarcinile care îi sunt conferite prin titlul IV din acord, acesta este alcătuit din înalți funcționari ai Comisiei Europene și ai Ucrainei care sunt responsabili pentru comerț și aspecte legate de comerț. Un reprezentant al Comisiei Europene sau al Ucrainei care este responsabil pentru comerț și aspecte legate de comerț exercită funcția de președinte al Comitetului de asociere în conformitate cu articolul 2 din prezentul regulament de procedură. La reuniuni participă, de asemenea, un reprezentant al Serviciului European de Acțiune Externă.
         (5)   Astfel cum se prevede la articolul 465 alineatul (3) din acord, Comitetul de asociere are competența de a adopta decizii în cazurile prevăzute în acord și în domeniile în care Consiliul de asociere i-a delegat competențe. Aceste decizii sunt obligatorii pentru părți, care iau măsurile necesare pentru a le pune în aplicare. Comitetul de asociere adoptă deciziile prin acord între părți, după finalizarea procedurilor interne în vederea adoptării lor.
         (6)   Părțile din prezentul regulament de procedură sunt definite în conformitate cu articolul 482 din acord.
         Articolul 2
         Președinția
         Părțile dețin președinția Comitetului de asociere, alternativ, pentru o perioadă de 12 luni. Prima perioadă începe la data primei reuniuni a Consiliului de asociere și se încheie la data de 31 decembrie a aceluiași an.
         Articolul 3
         Reuniuni
         (1)   În afara cazului în care părțile convin altfel, Comitetul de asociere se întrunește în mod regulat, cel puțin o dată pe an. Se pot ține sesiuni extraordinare ale Comitetului de asociere la cererea oricăreia dintre părți, dacă părțile sunt de acord.
         (2)   Fiecare reuniune a Comitetului de asociere este convocată de președintele acestuia la locul și data stabilite de comun acord de către părți. Convocarea la reuniune este transmisă membrilor de către secretariatul Comitetului de asociere cel târziu cu 28 de zile calendaristice înainte de începerea reuniunii, cu excepția cazului în care părțile convin altfel.
         (3)   Comitetul de asociere în configurația comerț se reunește cel puțin o dată pe an și atunci când circumstanțele impun acest lucru. Fiecare reuniune este convocată de către președintele Comitetului de asociere în configurația comerț la data, locul și conform modalităților convenite de părți. Convocarea la reuniune este transmisă membrilor de către secretariatul Comitetului de asociere reunit în configurația comerț cel târziu cu 15 zile calendaristice înainte de începerea reuniunii, în afara cazului în care părțile convin altfel.
         (4)   În măsura posibilităților, reuniunea obișnuită a Comitetului de asociere este convocată cu suficient timp înainte de reuniunea obișnuită a Consiliului de asociere.
         (5)   În mod excepțional și dacă părțile convin în acest sens, reuniunile Comitetului de asociere pot fi desfășurate și prin orice mijloace tehnologice convenite, de exemplu prin videoconferință.
         Articolul 4
         Delegații
         Înaintea fiecărei reuniuni, părțile sunt informate, prin intermediul secretariatului Comitetului de asociere, cu privire la componența prevăzută a delegației participante la reuniune a fiecărei părți.
         Articolul 5
         Secretariatul
         (1)   Un funcționar al Uniunii Europene și un funcționar al Ucrainei exercită în comun funcția de secretari ai Comitetului de asociere și îndeplinesc împreună sarcinile de secretariat, în afara cazului în care prezentul regulament de procedură prevede altfel, într-un spirit de încredere reciprocă și de cooperare.
         (2)   Un funcționar al Comisiei Europene și un funcționar al Ucrainei care sunt responsabili pentru comerț și aspecte legate de comerț exercită în comun funcția de secretari ai Comitetului de asociere reunit în configurația comerț.
         Articolul 6
         Corespondență
         (1)   Corespondența adresată Comitetului de asociere se trimite secretarului Comitetului de asociere al oricăreia dintre părți, care, la rândul său, informează celălalt secretar.
         (2)   Secretariatul Comitetului de asociere asigură transmiterea corespondenței adresate Comitetului de asociere către președintele Comitetului de asociere și difuzarea sa, atunci când este cazul, ca documente menționate la articolul 7.
         (3)   Corespondența din partea președintelui este trimisă părților de către secretariat în numele președintelui. Corespondența este difuzată, după caz, astfel cum se prevede la articolul 7.
         Articolul 7
         Documente
         (1)   Documentele sunt difuzate prin intermediul secretarilor Comitetului de asociere.
         (2)   O parte transmite documentele sale propriului secretar. Secretarul transmite documentele respective secretarului celeilalte părți.
         (3)   Secretarul Uniunii difuzează documentele reprezentanților relevanți ai Uniunii și transmite în mod sistematic o copie a acestei corespondențe secretarului Ucrainei.
         (4)   Secretarul Ucrainei difuzează documentele reprezentanților relevanți ai Ucrainei și transmite în mod sistematic o copie a acestei corespondențe secretarului Uniunii.
         Articolul 8
         Confidențialitate
         În afara cazului în care părțile decid altfel, reuniunile Consiliului de asociere nu sunt publice. Atunci când o parte transmite informații desemnate drept confidențiale Comitetului de asociere, cealaltă parte tratează aceste informații ca atare.
         Articolul 9
         Ordinea de zi a reuniunilor
         (1)   Secretariatul Comitetului de asociere stabilește o ordine de zi provizorie pentru fiecare reuniune a Comitetului de asociere, precum și un proiect de concluzii operaționale, astfel cum se prevede la articolul 10, pe baza propunerilor părților. Ordinea de zi provizorie cuprinde punctele cu privire la care secretariatul Comitetului de asociere a primit, din partea unei părți, o cerere de înscriere pe ordinea de zi, însoțită de documentele relevante, cel târziu cu 21 de zile calendaristice înainte de data reuniunii.
         (2)   Ordinea de zi provizorie, împreună cu documentele relevante, se difuzează, astfel cum se prevede la articolul 7, cel târziu cu 15 zile calendaristice înainte de data de începere a reuniunii.
         (3)   Comitetul de asociere adoptă ordinea de zi la începutul fiecărei reuniuni. Alte puncte decât cele care figurează pe ordinea de zi provizorie pot fi înscrise pe ordinea de zi dacă părțile convin astfel.
         (4)   Președintele reuniunii Comitetului de asociere poate, cu acordul părților, să invite reprezentanți ai altor organisme ale părților sau experți independenți dintr-un anumit domeniu, pe o bază ad-hoc, care să participe la reuniunile sale pentru a oferi informații cu privire la subiecte specifice. Părțile se asigură că acești observatori sau experți respectă cerințele privind confidențialitatea.
         (5)   Președintele reuniunii Comitetului de asociere poate, în urma consultării cu părțile, să reducă termenele prevăzute la alineatele (1) și (2), pentru a lua în considerare circumstanțe speciale.
         Articolul 10
         Proces-verbal și concluzii operaționale
         (1)   Cei doi secretari ai Comitetului de asociere întocmesc împreună un proiect de proces-verbal pentru fiecare reuniune a Comitetului de asociere.
         (2)   Procesul-verbal cuprinde, ca regulă generală, pentru fiecare punct al ordinii de zi:

                     (a)

                     lista participanților la reuniune, lista funcționarilor care îi însoțesc și lista eventualilor observatori sau experți prezenți la reuniune;

                     (b)

                     documentele prezentate Comitetului de asociere;

                     (c)

                     declarațiile a căror înscriere în procesul-verbal a fost solicitată de Comitetul de asociere; și

                     (d)

                     concluziile operaționale ale reuniunii, astfel cum se prevede la alineatul (4).

               (3)   Proiectul de proces-verbal se înaintează spre aprobare Comitetului de asociere. Comitetul de asociere aprobă proiectul de proces-verbal respectiv cu ocazia următoarei sale reuniuni. Ca alternativă, proiectul de proces-verbal poate fi aprobat în scris. Proiectul de proces-verbal al Comitetului de asociere reunit în configurația comerț din acord se aprobă în termen de 28 de zile calendaristice de la fiecare reuniune. O copie se trimite fiecăruia dintre destinatarii menționați la articolul 7.
         (4)   Proiectul de concluzii operaționale ale fiecărei reuniuni este redactat de secretarul Comitetului de asociere al părții care deține președinția Comitetului de asociere și este transmis părților, împreună cu ordinea de zi, în mod normal cel târziu cu 15 zile calendaristice înainte de data de începere a reuniunii. Acest proiect este actualizat în cursul reuniunii, iar la sfârșitul acesteia, în afara cazului în care s-a convenit altfel de către părți, Comitetul de asociere adoptă concluziile operaționale, care reflectă acțiunile subsecvente convenite de părți. După aprobare, concluziile operaționale sunt atașate la procesul-verbal, iar punerea lor în aplicare este examinată în cursul următoarelor reuniuni ale Comitetului de asociere. În acest scop, Comitetul de asociere adoptă un model care să permită urmărirea fiecărei acțiuni în timp în raport cu un anumit termen.
         Articolul 11
         Decizii și recomandări
         (1)   În cazurile specifice în care acordul conferă Comitetului de asociere competența de a adopta decizii sau în cazul în care această competență i-a fost delegată de către Consiliul de asociere, Comitetul de asociere adoptă decizii. De asemenea, Comitetul de asociere formulează recomandări. Deciziile și recomandările se adoptă de comun acord între părți și după finalizarea procedurilor lor interne respective. Fiecare decizie sau recomandare se semnează de către președintele Comitetului de asociere și se autentifică de către cei doi secretari ai Comitetului de asociere.
         (2)   Comitetul de asociere poate să adopte deciziile sau recomandările prin procedură scrisă, dacă părțile convin astfel. Procedura scrisă constă într-un schimb de note între secretari, în acord cu părțile. În acest scop, textul propunerii este difuzat în temeiul articolului 7, cu un termen de cel puțin 21 de zile calendaristice pentru comunicarea eventualelor rezerve sau modificări. Președintele poate, în urma consultării cu părțile, să reducă termenele indicate în prezentul alineat, pentru a lua în considerare circumstanțe speciale. După ce se ajunge la un acord cu privire la text, decizia sau recomandarea se semnează de către președinte și se autentifică de către secretari.
         (3)   Actele elaborate de Comitetul de asociere se numesc „decizie” sau, respectiv, „recomandare”. Fiecare decizie intră în vigoare la data adoptării, cu excepția cazului în care decizia prevede altfel.
         (4)   Deciziile și recomandările sunt transmise părților.
         (5)   Fiecare parte poate decide în legătură cu publicarea deciziilor și a recomandărilor Comitetului de asociere în propria sa publicație oficială.
         Articolul 12
         Rapoarte
         Comitetul de asociere raportează Consiliului de asociere cu privire la activitățile sale și ale subcomitetelor, ale grupurilor de lucru și ale altor organisme din cadrul său, cu ocazia fiecărei reuniuni ordinare a Consiliului de asociere.
         Articolul 13
         Regimul lingvistic
         (1)   Limbile oficiale ale Comitetului de asociere sunt limbile oficiale ale părților.
         (2)   Limbile de lucru ale Comitetului de asociere sunt limbile engleză și ucraineană. În afara cazului în care se decide altfel, Comitetul de asociere deliberează pe baza documentelor întocmite în limbile menționate.
         Articolul 14
         Cheltuieli
         (1)   Fiecare parte suportă orice cheltuieli rezultate în urma participării la reuniunile Comitetului de asociere, atât în ceea ce privește cheltuielile cu personalul, cheltuielile de deplasare și diurnele, cât și cheltuielile poștale și de telecomunicații.
         (2)   Cheltuielile legate de organizarea reuniunilor și reproducerea documentelor sunt suportate de partea care găzduiește reuniunea.
         (3)   Cheltuielile legate de serviciile de interpretare la reuniuni și de traducerea documentelor în sau din engleză și ucraineană, astfel cum se prevede la articolul 13 alineatul (1), sunt suportate de partea care găzduiește reuniunea.
         Interpretarea și traducerea în sau din alte limbi sunt suportate direct de partea solicitantă.
         (4)   În cazurile în care este necesară traducerea unor documente în limbile oficiale ale Uniunii, cheltuielile sunt suportate de către Uniune.
         Articolul 15
         Modificarea regulamentului de procedură
         Prezentul regulament de procedură poate fi modificat printr-o decizie a Consiliului de asociere, în conformitate cu articolul 465 alineatul (1) din acord.
         Articolul 16
         Subcomitete, comitete sau organisme speciale
         (1)   În conformitate cu articolul 466 alineatele (1) și (3) din acord, Comitetul de asociere poate decide să înființeze subcomitete în domenii specifice necesare pentru punerea în aplicare a acordului, altele decât cele prevăzute în acord, pentru a-l asista în exercitarea atribuțiilor sale. Comitetul de asociere poate decide desființarea oricărui astfel de subcomitet și poate stabili sau modifica regulamentul de procedură al acestuia. În afara cazului în care se decide altfel, subcomitetele își desfășoară activitatea sub autoritatea Comitetului de asociere, căruia îi transmit rapoarte după fiecare reuniune.
         (2)   În afara cazului în care există dispoziții diferite prevăzute de acord sau convenite în cadrul Consiliului de asociere, prezentul regulament de procedură se aplică mutatis mutandis oricărui subcomitet menționat la alineatul (1).
         (3)   Reuniunile subcomitetelor pot fi organizate în mod flexibil, în funcție de necesități, fie în persoană, la Bruxelles sau în Ucraina, fie, de exemplu, prin videoconferință. Subcomitetele acționează ca platformă pentru monitorizarea progreselor privind apropierea în domenii specifice, pentru discutarea anumitor chestiuni și probleme generate de acest proces și pentru formularea unor recomandări și concluzii operaționale.
         (4)   Secretariatul Comitetului de asociere primește o copie a întregii corespondențe relevante și a tuturor documentelor și comunicărilor aparținând unui subcomitet, comitet sau organism special.
         (5)   În afara cazului în care există dispoziții diferite prevăzute de acord sau convenite de părți în cadrul Consiliului de asociere, subcomitetele, comitetele și organismele speciale au numai competența de a face recomandări Comitetului de asociere.
         Articolul 17
         Prezentul regulament de procedură se aplică mutatis mutandis Comitetului de asociere reunit în configurația comerț, în afara cazului în care se prevede altfel.

      PROIECT
      DECIZIA NR. 2/2014 A CONSILIULUI DE ASOCIERE UE-UCRAINA
      din …
      privind înființarea a două subcomitete
      CONSILIUL DE ASOCIERE UE-UCRAINA,
      având în vedere Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (1) („acordul”), în special articolul 466,
      întrucât:

                  (1)

                  În conformitate cu articolul 486 din acord, anumite părți ale acordului se aplică cu titlu provizoriu de la 1 noiembrie 2014.

                  (2)

                  În temeiul articolului 466 alineatul (2) din acord, Consiliul de asociere poate lua decizia de a institui orice comitet sau organism special în domenii specifice, necesar pentru punerea în aplicare a acordului, care să asiste Consiliul de asociere în îndeplinirea atribuțiilor sale.

                  (3)

                  Pentru a permite desfășurarea de dezbateri la nivel de experți cu privire la domeniile-cheie care intră în domeniul de aplicare provizorie a acordului, ar trebui instituite două subcomitete.

                  (4)

                  Cu acordul părților, lista subcomitetelor și domeniul de activitate al subcomitetelor individuale ar trebui să poată fi modificate,

            ADOPTĂ PREZENTA DECIZIE:
      Articolul 1
      Se instituie subcomitetele enumerate în anexă.
      Articolul 2
      Regulamentul de procedură al subcomitetelor enumerate în anexă este reglementat de articolul 16 din regulamentul de procedură al Comitetului de asociere și al subcomitetelor, adoptat prin Decizia nr. 1/2014 a Consiliului de asociere UE-Ucraina.
      Articolul 3
      Prin acordul părților pot fi modificate lista subcomitetelor prevăzute în anexă și domeniul de activitate al subcomitetelor individuale enumerate în anexă.
      Articolul 4
      Prezenta decizie intră în vigoare la data adoptării.

         Adoptată la …,

               Pentru Consiliul de asociere

               Președintele

         (1)  JO L 161, 29.5.2014, p. 3.

         ANEXĂ

            LISTA SUBCOMITETELOR

                     1.

                     Subcomitetul pentru libertate, securitate și justiție

                     2.

                     Subcomitetul pentru cooperare economică și în alte sectoare

      PROIECT
      DECIZIA NR. 3/2014 A CONSILIULUI DE ASOCIERE UE-UCRAINA
      din …
      privind delegarea anumitor competențe de către Consiliul de asociere Comitetului de asociere reunit în configurația comerț
      CONSILIUL DE ASOCIERE UE-UCRAINA,
      având în vedere Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (1) („acordul”), în special articolul 463 alineatul (3) și articolul 465 alineatul (2),
      întrucât:

                  (1)

                  În conformitate cu articolul 486 din acord, anumite părți ale acordului se aplică cu titlu provizoriu de la 1 noiembrie 2014.

                  (2)

                  În temeiul articolului 461 alineatul (1) din acord, Consiliul de asociere este responsabil cu supravegherea și monitorizarea aplicării și a punerii în aplicare acordului.

                  (3)

                  În temeiul articolului 465 alineatul (2) din acord, Consiliul de asociere poate delega Comitetului de asociere oricare dintre competențele sale, inclusiv competența de a lua decizii cu caracter obligatoriu.

                  (4)

                  În temeiul articolului 465 alineatul (4) din acord, Comitetul de asociere se reunește în configurația comerț pentru a aborda toate chestiunile legate de titlul IV (Comerțul și aspectele legate de comerț) din acord.

                  (5)

                  Pentru a asigura punerea în aplicare eficientă și promptă a părții din acord instituind o zonă de liber schimb complex și cuprinzător, Consiliul de asociere ar trebui să delege Comitetului de asociere reunit în configurația comerț, astfel cum este prevăzută la articolul 465 alineatul (4) din acord, competența de a actualiza sau de a modifica anexele la acord care se referă la capitolele 1, 2, 3, 5, 6 și 8 din titlul IV (Comerțul și aspectele legate de comerț) din acord, în măsura în care capitolele respective nu includ dispoziții specifice privind actualizarea sau modificarea anexelor respective,

            ADOPTĂ PREZENTA DECIZIE:
      Articolul 1
      Consiliul de asociere deleagă Comitetului de asociere reunit în configurația comerț, astfel cum este prevăzută la articolul 465 alineatul (4) din acord, competența de a actualiza sau de a modifica anexele la acord care se referă la capitolul 1 (anexele I-C și I-D la acord), capitolul 2 (anexa II la acord) și capitolele 3, 5, 6 și 8 din titlul IV (Comerțul și aspectele legate de comerț) din acord, în măsura în care capitolele respective nu includ dispoziții specifice privind actualizarea sau modificarea anexelor respective.
      Articolul 2
      Prezenta decizie intră în vigoare la data adoptării.

         Adoptată la …,

               Pentru Consiliul de asociere

               Președintele

         (1)  JO L 161, 29.5.2014, p. 3.


title: Decizia Comisiei din 19 iulie 1995 de modificare a Deciziei 82/43/CEE privind constituirea Comitetului consultativ pentru egalitatea de șanse între femei și bărbați

text:
               05/Volumul 03

               RO

               Jurnalul Ofícial al Uniunii Europene

               134

         31995D0420

               L 249/43

               JURNALUL OFÍCIAL AL UNIUNII EUROPENE

      DECIZIA COMISIEI

   din 19 iulie 1995
   de modificare a Deciziei 82/43/CEE privind constituirea Comitetului consultativ pentru egalitatea de șanse între femei și bărbați
   (95/420/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   întrucât îmbunătățirea constantă a condițiilor de viață și de muncă și dezvoltarea armonioasă a economiilor reprezintă obiective ale Comunității Europene;
   întrucât șefii de stat și de guvern, reuniți în cadrul Consiliului European din 10 și 11 decembrie 1994 au subliniat că egalitatea șanselor pentru bărbați și femei, împreună cu lupta împotriva șomajului, constituie o sarcină primordială a Uniunii Europene și a statelor sale membre;
   întrucât egalitatea între bărbați și femei este esențială pentru demnitatea umană și democrație și reprezintă un principiu fundamental al dreptului comunitar, al constituțiilor și legislațiilor statelor membre și al convențiilor internaționale și europene;
   întrucât punerea în practică a principiului egalității de tratament între femei și bărbați trebuie să fie încurajată printr-o mai bună cooperare și schimburi de opinii și experiență între organele care, în statele membre, sunt însărcinate în special cu promovarea egalității șanselor, partenerii sociali și Comisie;
   întrucât aplicarea integrală, inclusiv transpunerea în fapte, a celor șase directive, două recomandări și nouă rezoluții adoptate de Consiliu în domeniul șanselor egale (1) poate fi grăbită considerabil cu sprijinul organismelor naționale care au la dispoziție o rețea de informare specializată;
   întrucât pregătirea, realizarea și monitorizarea acțiunilor Comunității îndreptate în sensul promovării egalității de șanse necesită cooperarea strânsă cu organismele specializate din statele membre și cu partenerii sociali, ceea ce face necesar un cadru instituțional în vederea consultărilor periodice cu aceste organisme;
   întrucât comitetul consultativ pentru egalitatea de șanse între femei și bărbați, constituit prin Decizia Comisiei 82/43/CEE din 9 decembrie 1981 (2), a avut o contribuție semnificativă la eforturile Comunității în acest domeniu, în special cu privire la continuarea programelor de acțiune comunitară succesive, atât prin intermediul avizelor sale, cât și prin cooperare cu Comisia, pe bază de parteneriat;
   întrucât componența și mandatul acestui Comitet trebuie să fie adaptate pentru a lua în considerare orientările actuale și perspectivele acțiunilor, în vederea promovării șanselor egale, așa cum s-a subliniat în Comunicarea Comisiei din 19 iulie 1995 privind propunerea unui nou program de acțiune pe termen mediu în acest domeniu; întrucât, în consecință, este necesar să se modifice Decizia 82/43/CEE,
   DECIDE:
   Articolul 1
   Decizia 82/43/CEE se modifică după cum urmează:

               1.

               Articolele 2 și 3 se înlocuiesc cu următorul text:
               „Articolul 2
               (1)   Comitetul sprijină Comisia în proiectarea și realizarea acțiunilor Comunității destinate promovării egalității de șanse între femei și bărbați și promovează schimburile permanente de experiență, politici și practici relevante între statele membre și diversele părți implicate.
               (2)   Pentru a atinge obiectivele prevăzute la alineatul (1), Comitetul:

                           (a)

                           sprijină Comisia în dezvoltarea instrumentelor de monitorizare, evaluare și diseminare a rezultatelor acțiunilor întreprinse în Comunitate pentru a promova șansele egale;

                           (b)

                           contribuie la aplicarea programelor de acțiune comunitare în domeniu, în special prin analizarea rezultatelor și prin propunerea de îmbunătățiri ale măsurilor luate;

                           (c)

                           contribuie, prin intermediul avizelor, la elaborarea raportului anual al Comisiei privind progresele realizate în materie de egalitate a șanselor între femei și bărbați;

                           (d)

                           încurajează schimburile de informații cu privire la acțiunile întreprinse la toate nivelurile, pentru a promova egalitatea de șanse și, dacă este cazul, înaintează propuneri pentru posibile acțiuni în continuarea măsurilor luate;

                           (e)

                           emite avize sau adresează rapoarte Comisiei, fie la cererea acesteia, fie din proprie inițiativă, cu privire la orice problemă relevantă legată de promovarea egalității de șanse în Comunitate.

                     (3)   Modalitățile de difuzare ale avizelor și rapoartelor Comitetului vor fi stabilite de comun acord cu Comisia. Acestea pot fi publicate sub forma unei anexe la Raportul anual al Comisiei asupra șanselor egale între bărbați și femei.
               Articolul 3
               (1)   Comitetul este format din 40 de membri, și anume:

                           (a)

                           un reprezentant pentru fiecare stat membru din partea ministerelor sau departamentelor administrației publice centrale responsabile pentru promovarea șanselor egale; reprezentantul este numit de guvernul fiecărui stat membru;

                           (b)

                           un reprezentant pentru fiecare stat membru din partea comitetelor sau organismelor naționale create prin act oficial, care au responsabilitate specifică pentru egalitatea de șanse între femei și bărbați, prin intermediul reprezentării mediilor interesate. În cazul în care într-un stat membru există mai multe comitete sau organisme care se ocupă de aceste probleme, Comisia stabilește care organism, prin obiectivele, structura, reprezentativitatea și gradul de independență, este cel mai bine calificat să fie reprezentat în Comitet. Orice țară care nu are aceste comitete este reprezentată de membrii organismelor considerate de Comisie ca îndeplinind sarcini similare; reprezentantul este numit de Comisie la propunerea comitetului sau a organismului național relevant;

                           (c)

                                       —

                                       cinci membri care reprezintă organizațiile patronale la nivelul Comunității;

                                       —

                                       cinci membri care reprezintă organizațiile sindicale la nivelul Comunității.

                     Reprezentanții sunt numiți de Comisie la propunerea partenerilor sociali la nivelul Comunității.
               (2)   Doi reprezentanți ai lobby-ului european al femeilor participă la reuniunile Comitetului în calitate de observatori.
               (3)   Reprezentanții organizațiilor internaționale și profesionale și ai altor asociații, care prezintă o cerere pe deplin motivată Comisiei, pot primi statut de observator.”

               2.

               Articolul 6 se înlocuiește cu următorul text:
               „Articolul 6
               Comitetul este condus de un președinte, ales dintre membrii săi. Mandatul său este de un an. Alegerea se face cu o majoritate de două treimi din membrii prezenți; cu toate acestea, este necesară întrunirea unui minim de voturi favorabile de jumătate din totalul voturilor exprimate.
               Doi vicepreședinți sunt aleși cu aceeași majoritate și în aceleași condiții. Aceștia trebuie să țină locul președintelui în absența acestuia. Președintele și vicepreședinții trebuie să provină din state membre diferite. Aceștia formează biroul Comitetului, care se reunește înainte de fiecare reuniune a Comitetului.
               Comisia organizează activitatea Comitetului în strânsă cooperare cu președintele. Proiectul de agendă pentru reuniunile Comitetului este stabilit de Comisie, în acord cu președintele. Secretariatul Comitetului este asigurat de unitatea Comisiei însărcinată cu egalitatea șanselor pentru femei și bărbați. Procesele verbale ale reuniunilor Comitetului sunt întocmite de serviciile Comisiei și prezentate Comitetului spre aprobare.”

               3.

               La articolul 8 se adaugă al treilea alineat după cum urmează:
               „(3)   Unul sau mai mulți membri ai Comitetului pot participa ca observatori la activitățile altor comitete consultative ale Comisiei și informează Comitetul în consecință.”

               4.

               Articolele 10 și 11 se înlocuiesc cu următorul text:
               „Articolul 10
               Comitetul se reunește la sediul Comisiei la convocarea acesteia. Comitetul organizează cel puțin două reuniuni pe an.
               Articolul 11
               Deliberările Comitetului se referă la solicitările de aviz formulate de Comisie sau la avizele pe care Comitetul le emite din proprie inițiativă. Acestea nu sunt urmate de un vot.
               În cazul în care solicită avizul Comitetului, Comisia poate stabili un termen limită în care ar trebui să fie emis avizul.
               Punctele de vedere exprimate de diferitele categorii reprezentate în Comitet sunt consemnate în procesul verbal care este transmis Comisiei.
               În cazul în care avizul solicitat face obiectul unui acord unanim al Comitetului, acesta întocmește concluziile comune care se anexează la procesul verbal”.

         Articolul 2
   Prezenta decizie intră în vigoare la 1 ianuarie 1996.

      Adoptată la Bruxelles, 19 iulie 1995.

            Pentru Comisie

         Pádraig FLYNN

            Membru al Comisiei

      (1)  Directiva 75/117/CEE a Consiliului din 10 februarie 1975 privind apropierea legislațiilor statelor membre referitoare la aplicarea principiului egalității de remunerare între lucrătorii de sex masculin și cei de sex feminin (JO L 45, 19.2.1975, p. 19).
   Directiva 76/207/CEE a Consiliului din 9 februarie 1976 privind aplicarea principiului egalității de tratament între bărbați și femei în ceea ce privește accesul la încadrarea în muncă, la formarea și la promovarea profesională, precum și condițiile de muncă (JO L 39, 14.2.1976, p. 40).
   Directiva 79/7/CEE a Consiliului din 19 decembrie 1978 privind aplicarea treptată a principiului egalității de tratament între bărbați și femei în domeniul securității sociale (JO L 6, 10.1.1979, p. 24).
   Directiva 86/378/CEE a Consiliului din 24 iulie 1986 privind aplicarea principiului egalității de tratament între bărbați și femei în cadrul regimurilor profesionale de securitate socială (JO L 225, 12.8.1986, p. 40).
   Directiva 86/613/CEE a Consiliului din 11 decembrie 1986 privind aplicarea principiului egalității de tratament între bărbații și femeile care exercită o activitate independentă, inclusiv agricolă, precum și protecția maternității (JO L 359, 19.12.1986, p. 56).
   Directiva 92/85/CEE a Consiliului din 19 octombrie 1992 privind introducerea de măsuri pentru promovarea îmbunătățirii securității și sănătății la locul de muncă în cazul lucrătoarelor gravide, care au născut de curând sau care alăptează (JO L 348, 28.11.1992, p. 1).
   Rezoluția Consiliului din 12 iulie 1982 privind promovarea egalității de șanse pentru femei (JO C 186, 21.7.1982, p. 3).
   Rezoluția Consiliului din 7 iunie 1984 privind acțiunea de combatere a șomajului în rândul femeilor (JO C 161, 21.6.1984, p. 4).
   Rezoluția Consiliului și a miniștrilor educației reuniți în cadrul Consiliului din 3 iunie 1985 care conține un program de acțiune privind egalitatea de șanse în educație între fete și băieți (JO C 166, 5.7.1985, p. 1).
   A doua rezoluție a Consiliului din 24 iulie 1986 privind promovarea egalității de șanse pentru femei (JO C 203, 12.8.1986, p. 2).
   Rezoluția Consiliului din 16 decembrie 1988 privind reintegrarea și integrarea târzie a femeilor în activitatea profesională (JO C 333, 28.12.1988, p. 1).
   Rezoluția Consiliului din 29 mai 1990 privind protecția demnității femeilor și bărbaților la locul de muncă (JO C 157, 27.6.1990, p. 3).
   Rezoluția Consiliului din 21 mai 1991 privind al treilea program comunitar de acțiune pe termen lung privind egalitatea de șanse între femei și bărbați (1991-1995) (JO C 142, 31.5.1991, p. 1).
   Rezoluția Consiliului din 22 iunie 1994 privind promovarea egalității de șanse între bărbați și femei prin măsuri ale Fondurilor structurale europene (JO C 231, 20.8.1994, p. 1).
   Rezoluția Consiliului din 27 martie 1995 privind participarea echilibrată a bărbaților și femeilor la procesul decizional (JO L 168, 4.7.1995, p. 3).
   Recomandarea Consiliului din 13 decembrie 1984 privind promovarea unor acțiuni pozitive în favoarea femeilor (84/635/CEE) (JO L 331, 19.12.1984, p. 34).
   Recomandarea Consiliului din 31 martie 1992 privind îngrijirea copilului (92/241/CEE) (JO L 123, 8.5.1992, p. 16).

      (2)  JO L 20, 28.1.1982, p. 35.


title: Decizia (UE, Euratom) 2017/1708 a Parlamentului European din 27 aprilie 2017 privind descărcarea de gestiune pentru execuția bugetului Agenției de Aprovizionare a Euratom aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/300

         DECIZIA (UE, Euratom) 2017/1708 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului Agenției de Aprovizionare a Euratom aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale Agenției de Aprovizionare a Euratom pentru exercițiul financiar 2015,

               —

               având în vedere Raportul Curții de Conturi privind conturile anuale ale Agenției de Aprovizionare a Euratom pentru exercițiul financiar 2015, însoțit de răspunsurile agenției (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a agenției în ceea ce privește execuția bugetară pentru exercițiul financiar 2015 (05873/2017 – C8-0069/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere articolul 106a din Tratatul de instituire a Comunității Europene a Energiei Atomice,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 1 alineatul (2),

               —

               având în vedere Decizia 2008/114/CE, Euratom a Consiliului din 12 februarie 2008 de stabilire a Statutului Agenției de Aprovizionare a Euratom (4), în special articolul 8 din anexa la această decizie,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar (A8-0126/2017),

               1.

               acordă directorului general al Agenției de Aprovizionare a Euratom descărcarea de gestiune pentru execuția bugetului agenției aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului general al Agenției de Aprovizionare a Euratom, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 184.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 41, 15.2.2008, p. 15.


title: Decizia (UE) 2016/252 a Parlamentului European și a Consiliului din 25 noiembrie 2015 privind mobilizarea Fondului de solidaritate al Uniunii Europene pentru plata unor avansuri

text:
               24.2.2016

               RO

               Jurnalul Oficial al Uniunii Europene

               L 47/5

         DECIZIA (UE) 2016/252 A PARLAMENTULUI EUROPEAN ȘI A CONSILIULUI
   din 25 noiembrie 2015
   privind mobilizarea Fondului de solidaritate al Uniunii Europene pentru plata unor avansuri
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene (1), în special articolul 4a alineatul (4),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 11,
   având în vedere propunerea Comisiei Europene,
   întrucât:

               (1)

               Obiectivul Fondului de solidaritate al Uniunii Europene („fondul”) este de a permite Uniunii să răspundă rapid, eficient și cu flexibilitate situațiilor de urgență și să-și exprime solidaritatea față de populația din regiunile afectate de catastrofe.

               (2)

               Fondul nu trebuie să depășească un cuantum maxim de 500 de milioane EUR (la prețurile din 2011), astfel cum se prevede la articolul 10 din Regulamentul (UE, Euratom) nr. 1311/2013 al Consiliului (3).

               (3)

               Articolul 4a alineatul (4) din Regulamentul (CE) nr. 2012/2002 prevede că se poate mobiliza din fond un cuantum de maximum 50 000 000 EUR pentru plata avansurilor, precum și pentru creditele corespunzătoare înscrise în bugetul general al Uniunii,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2016, se mobilizează din Fondul de solidaritate al Uniunii Europene un cuantum de 50 000 000 EUR în credite de angajament și de plată pentru plata avansurilor.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Strasbourg, 25 noiembrie 2015.

            Pentru Parlamentul European

            Președintele

         M. SCHULZ

            Pentru Consiliu

            Președintele

         N. SCHMIT

      (1)  JO L 311, 14.11.2002, p. 3.

      (2)  JO C 373, 20.12.2013, p. 1.

      (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: 2012/513/PESC: Decizia EUMM GEORGIA/1/2012 a Comitetului politic și de securitate din 14 septembrie 2012 privind prelungirea mandatului șefului misiunii de monitorizare a Uniunii Europene în Georgia (EUMM Georgia)

text:
               25.9.2012

               RO

               Jurnalul Oficial al Uniunii Europene

               L 257/15

         DECIZIA EUMM GEORGIA/1/2012 A COMITETULUI POLITIC ȘI DE SECURITATE
   din 14 septembrie 2012
   privind prelungirea mandatului șefului misiunii de monitorizare a Uniunii Europene în Georgia (EUMM Georgia)
   (2012/513/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2010/452/PESC a Consiliului din 12 august 2010 privind misiunea de monitorizare a Uniunii Europene în Georgia, EUMM Georgia (1), astfel cum a fost modificată ultima dată prin Decizia 2011/536/PESC a Consiliului (2), în special articolul 10 alineatul (1),
   întrucât:

               (1)

               În temeiul articolului 10 alineatul (1) din Decizia 2010/452/PESC a Consiliului, Comitetul politic și de securitate (COPS) este autorizat, în conformitate cu articolul 38 din tratat, să adopte deciziile corespunzătoare în scopul exercitării controlului politic și a conducerii strategice a misiunii EUMM Georgia, inclusiv decizia de numire a unui șef de misiune.

               (2)

               La 1 iulie 2011, la propunerea Înaltului Reprezentant al Uniunii pentru afaceri externe și politica de securitate (ÎR), COPS a adoptat Decizia EUMM/1/2011 (3) privind numirea dlui Andrzej TYSZKIEWICZ în calitate de șef de misiune al EUMM Georgia până la 14 septembrie 2011. Mandatul acestuia a fost prelungit până la 14 septembrie 2012 prin Decizia 2011/539/PESC a COPS (4).

               (3)

               La 13 septembrie 2012, Consiliul a adoptat Decizia 2012/503/PESC (5) de prelungire a duratei EUMM Georgia până la 14 septembrie 2013.

               (4)

               La 12 septembrie 2012, ÎR a propus prelungirea mandatului de șef al misiunii EUMM Georgia al dlui Andrzej TYSZKIEWICZ până la 14 septembrie 2013,

         ADOPTĂ PREZENTA DECIZIE:
   Articolul 1
   Mandatul dlui Andrzej TYSZKIEWICZ de șef al misiunii de monitorizare a Uniunii Europene în Georgia (EUMM Georgia) se prelungește până la 14 septembrie 2013.
   Articolul 2
   Prezenta decizie intră în vigoare la data adoptării.

      Adoptată la Bruxelles, 14 septembrie 2012.

            Pentru Comitetul politic și de securitate

            Președintele

         O. SKOOG

      (1)  JO L 213, 13.8.2010, p. 43.

      (2)  JO L 236, 13.9.2011, p. 7.

      (3)  JO L 175, 2.7.2011, p. 27.

      (4)  JO L 238, 15.9.2011, p. 32.

      (5)  JO L 249, 14.9.2012, p. 13.


title: Decizia (UE) 2017/1732 a Parlamentului European din 27 aprilie 2017 privind descărcarea de gestiune pentru execuția bugetului întreprinderii comune Clean Sky 2 aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/341

         DECIZIA (UE) 2017/1732 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului întreprinderii comune Clean Sky 2 aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale întreprinderii comune Clean Sky 2 pentru exercițiul financiar 2015,

               —

               având în vedere Raportul Curții de Conturi privind conturile anuale ale întreprinderii comune Clean Sky 2 pentru exercițiul financiar 2015, însoțit de răspunsul întreprinderii comune (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a întreprinderii comune în ceea ce privește execuția bugetară pentru exercițiul financiar 2015 (05875/2017 – C8-0087/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 209,

               —

               având în vedere Regulamentul (UE) nr. 558/2014 al Consiliului din 6 mai 2014 privind înființarea întreprinderii comune Clean Sky 2 (4), în special articolul 12,

               —

               având în vedere Regulamentul delegat (UE) nr. 110/2014 al Comisiei din 30 septembrie 2013 privind regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (5),

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar (A8-0094/2017),

               1.

               acordă directorului executiv al întreprinderii comune Clean Sky 2 descărcarea de gestiune pentru execuția bugetului întreprinderii comune aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al întreprinderii comune Clean Sky 2, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 473, 16.12.2016, p. 15.

      (2)  JO C 473, 16.12.2016, p. 17.

      (3)  JO L 298, 26.10.2012, p. 1.

      (4)  JO L 169, 7.6.2014, p. 77.

      (5)  JO L 38, 7.2.2014, p. 2.